Sorana Cîrstea a comentat revenirea Simonei Halep în circuit: ce a spus despre conațională
Sorana Cîrstea a vorbit despre jocul prestat de Simona Halep în meciul cu Paula Badosa, din turul întâi al competiției WTA 1000 de la Miami.
Absentă din echipa națională a României, Sorana Cîrstea nu va juca nici în barajul Ucraina - România, decisiv pentru stabilirea echipei care se va califica la turneul final al Cupei Billie Jean King.
După eliminarea suferită în optimile turneului WTA 1000 de la Miami, Sorana Cîrstea a comentat revenirea Simonei Halep în circuitul WTA și a precizat că fosta sa colegă din lotul național nu a prestat un joc slab, având în vedere pauza îndelungată.
Sorana Cîrstea, despre Simona Halep: "La Miami nu a jucat rău, după o pauză atât de lungă."
"Mereu sunt optimistă, sunt alături de fete, chiar dacă nu mai joc în Fed Cup de 6 ani. Mă uit la meciuri, avem o echipă puternică. Cred că Ana joacă, nu știu dacă și Simona...
Cred că în două săptămâni și Simona va putea să-și îmbunătățească jocul, având în vedere că aici la Miami nu a jucat rău după o pauză atât de lungă.
România înfruntă Ucraina în Florida, în 12-13 aprilie. Simona Halep și-a anunțat prezența
Ucraina are câteva jucătoare bune, dar România are prima șansă și sper să se califice", a declarat Sorana Cîrstea pentru Digi Sport.
În 12-13 aprilie, România va înfrunta, în Florida, pe zgură, echipa Ucrainei, pentru o primă calificare la turneul final, de când Cupa Federațiilor s-a redenumit în Cupa Billie Jean King.
Urmăriți SPORT.RO și pe Google News